Document ID: 31986R0257

*****
ΚΑΝΟΝΙΣΜΟΣ (ΕΟΚ) αριθ. 257/86 ΤΗΣ ΕΠΙΤΡΟΠΗΣ
της 5ης Φεβρουαρίου 1986
για παρέκκλιση από τον κανονισμό (ΕΟΚ) αριθ. 3388/81 περί ιδιαιτέρων λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον αμπελοοινικό τομέα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3307/85 (2), και ιδίως το άρθρο 16,
Εκτιμώντας:
ότι το άρθρο 1 παράγραφος 1 του κανονισμού (ΕΟΚ) αριθ. 3388/81 της Επιτροπής (3) προβλέπει ότι κάθε εισαγωγή στην Κοινότητα των προϊόντων που αναφέρονται στο άρθρο 1 παράγραφος 2 στοιχεία α) και β) του κανονισμού (ΕΟΚ) αριθ. 337/79 εξαρτάται από την υποβολή πιστοποιητικού εισαγωγής που περιλαμβάνει, κυρίως, την υποχρέωση εισαγωγής από τη χώρα καταγωγής η οποία μνημονεύεται· ότι η έκδοση του πιστοποιητικού εξαρτάται από τη σύσταση εγγύησης·
ότι το άρθρο 3 του κανονισμού (ΕΟΚ) αριθ. 3388/81 προβλέπει ότι η διάρκεια ισχύος των πιστοποιητικών εισαγωγής είναι τέσσερις μήνες από την ημερομηνία εκδόσεώς τους·
ότι, λόγω της προσχώρησης της Ισπανίας και της Πορτογαλίας, τα πιστοποιητικά εισαγωγής για τις εισαγωγές από την Ισπανία θα καταργηθούν από την 1η Μαρτίου 1986· ότι θα πρέπει, συνεπώς, να περιοριστεί η διάρκεια ισχύος των πιστοποιητικών που καλύπτουν τα προϊόντα καταγωγής Ισπανίας μέχρι τις 28 Φεβρουαρίου 1986·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση από τις διατάξεις του άρθρο 3 του κανονισμού (ΕΟΚ) αριθ. 3388/81, τα πιστοποιητικά εισαγωγής για τα προϊόντα καταγωγής Ισπανίας ισχύουν μόνον μέχρι τις 28 Φεβρουαρίου 1986.
2. Στους κατόχους πιστοποιητικών εισαγωγής των οποίων η ισχύς επεκτείνεται μετά τις 28 Φεβρουαρίου 1986 για τα προϊόντα καταγωγής Ισπανίας, επιστρέφεται, μετά από αίτησή τους, η αντίστοιχη εγγύηση.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Φεβρουαρίου 1986.

Labels: 3
6